Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Zieleźno kiśniczka
Dzisio zaś kapke bydzie o wszeckim, bo w naszym mieście rozmajtych wiecy je fórt pelniuślki lawór. Na Hażlaski, kapke wyżyj łod tego przekrymbiałego szurego słupa, ło kierym była rzecz dwa tydnie tymu, stoji inszy na kierym je też gmeć rozmajtych drótów, a ku tymu przirażóno je do niego jakosi zieleźno kiśniczka. Kiery i po co jóm tam prziraził tego nie wiym, ale na zicher posunióni w rokach tustelocy, isto se spómnóm na kołchoźniki, kiere kiesi za socjalizmu wszyndzi wisiały. Przez nich leciała do luftu dycki jakosi patriotyczno muzyka, abo rozmajte innksze kómunikaty. Czy dzisio ta kiśniczka też je do tego samego tego nie wiym, ale na to mi wygłóndo, bo mo s przodku taki kulate sitko przez kiere szło by zrobić kapke krawalu. Jak to jakisi urzyndnik s rotuza poczyto to możne sie tak to skóńczy, jak s tym szurym słupym, a jak ni, to nie dej boże, żeby ty poutargowane dróty, kiere tam dyndajóm kogosi kopły. Zaś na Głymboki fórt kierysi je fest uwziynty na to zalónkniyni w tym murze wedla PKO i tam jakisi nowy plakat wstyrczył. Tak samo jak rychlij i tym razym, chybiło zaś farby na posztrajchowani tego pucu, kiery szpeci tyn plakat i na zicher skyrs tego żodyn isto ani nie bydzie czytoł tego, co tam pisze. Farby jednakowóż jakosi nie chybiło na sztrajchowani rotuza w postrzodku, bo przeca urzyndniki kierzi tam robióm, muszóm dycki mieć przed łoczami wszecko nejpiekniejsze. Isto możne skyrs tego, coby poradzili wartko przekłodać papiórki s jednej kupki na drugóm. A studnia “Trzóch Braci” jak była zar-zowiało tak zar-zowiało je do dzisia.
Mini słownik: kapke-trochę, wieca-rzeczy, fórt-ciągle, lawór-miednica, przekrymbiały-zgniły, szury-krzywy, gmeć-pęk, kiśniczka-pudełko, prziraził-przyczepił, dycki-wciąż, luft-powietrze, kulate-okrągłe, rotuz-ratusz, kopły-poraziły, zalónkniyni-wnęka, wedla-obok, wstyrczył-włożył, sztrajchować-malować, skyrs- z powodu
Tóż miyjcie sie wszedcy dobrze i wiesiołego popióntku
szl_Latn szl_Latn pol_Latn szl_Latn pol_Latn szl_Latn szl_Latn szl_Latn deu_Latn szl_Latn pol_Latn szl_Latn